حضرت آیت اللہ خامنہ ای:

ایران نے قرآن پر عمل کرتے ہوئے امریکہ کا مقابلہ کیا

قائد انقلاب اسلامی نے فرمایا ہے کہ بدقسمتی سے آج اسلامی ممالک قرآنی تعلیمات پر عمل نہ کرنے کی وجہ سے شدید مشکلات کا شکار ہیں بالخصوص وہ کافروں کے تسلط کا بھی سامنا کررہے ہیں۔

خبر کا کوڈ: ۴۳۵۷۰۵

تاریخ: ۲۶ تير ۲۰۱۸ - ۱۴:۴۶

رسا نیوز ایجنسی کی رپورٹ کے مطابق قائد انقلاب اسلامی حضرت آیت اللہ خامنہ ای نے نے جمعرات کے روز 35ویں بین الاقوامی قرآنی مقابلوں کے شرکا کے ساتھ ایک ملاقات میں خطاب کرتے ہوئے فرمایا ہے کہ اسلامی جمہوریہ ایران نے قرآنی تعلیمات پر عمل کرتے ہوئے نہ صرف امریکہ کے خلاف ڈٹ کر مقابلہ کیا بلکہ مختلف شعبوں میں ترقی حاصل کی ہے۔

اس موقع پر انہوں نے فرمایا کہ امت مسلمہ کی ترقی، خوشحالی اور عزت کا واحد راستہ قرآن پر عمل کرنا ہے۔ قرآنی تعلیمات پر عمل کرنا اللہ رب العزت کے حکم کے عین مطابق چلنا ہے جس سے انسان زندگی میں باعزت اور سربلند رہتے ہوئے ذلت اور ناکامی سے نجات پاتا ہے۔

انہوں نے مزید فرمایا کہ بدقسمتی سے آج اسلامی ممالک قرآنی تعلیمات پر عمل نہ کرنے کی وجہ سے شدید مشکلات کا شکار ہیں بالخصوص وہ کافروں کے تسلط کا بھی سامنا کررہے ہیں۔

قائد اسلامی انقلاب نے فرمایا کہ قرآن پر عمل نہ کرنے کی وجہ سے آج اسلامی ممالک ذلت کی بیماری میں مبتلا ہیں۔ جب امریکی صدر بے شرمی سے یہ بات کہتا ہے کہ اگر ہم نہ ہوں تو بعض عرب ممالک ایک ہفتہ بھی زندہ نہیں رہ پائیں گے، لہذا یہ بات اسی ذلت کی بیماری کا نتیجہ ہے۔

انہوں نے قرآن کی بعض آیات کا حوالہ دیتے ہوئے مزید فرمایا کہ قرآن ہمیں کہتا ہے کہ دنیا میں کافروں اور ظالم حکمرانوں کے خلاف سیسہ پلائی دیوان بن کر مقابلہ کریں دوسری صورت میں ذلت، فسادات اور تشدد جیسے مسائل کا شکار ہوں گے۔

آیت اللہ سید علی خامنہ ای نے فرمایا کہ قرآن پاک کے مطابق مسلمانوں کو آپس میں اتحاد اور بھائی چارے کو فروغ دینا چاہئے، کافروں کے ساتھ کسی بھی طرح کے تعلقات نہیں جڑنا چاہئے مگر آج بدقسمتی سے ہم دیکھ رہے ہیں کہ بعض اسلامی ممالک ناجائز صہیونی ریاست کے ساتھ رابطے میں ہیں لہذا قرآن پر عمل نہ کرنے کا نتیجہ خطے میں جنگ، جرائم اور خونریزی ہے۔

انہوں نے فرمایا کہ آج یمن کی حالات کو دیکھیں، وہاں کے نہتے عوام بڑی مصیبت میں پھنسے ہوئے ہیں، وہاں شادی کی تقاریب ماتم میں بدل جاتی ہیں۔ افغانستان، پاکستان اور شام کے عوام کی صورتحال کو دیکھیں۔ ان تمام مسائل کی وجہ یہ ہے کہ مسلمانوں کے درمیان بھائی چارے کو فروغ نہیں دیا گیا اور نہ ہی قرآنی تعلیمات پر عمل ہوا۔

ایرانی سپریم لیڈر نے مزید فرمایا کہ قرآن پر عمل کرنے سے عزت بڑھ جاتی ہے۔ اسلامی جمہوریہ ایران گزشتہ 40 سال سے سامراج قوتوں کا مقابلہ کررہا ہے۔ دشمن ایرانی نظام کو میلی آنکھ سے دیکھ رہا تھا مگر آج ایران کی طاقت اور ترقی میں آئے روز اضافہ ہورہا ہے۔

انہوں نے اس بات پر زور دیا کہ اگر قرآنی تعلیمات پر من و عن عمل کیا جائے تو عالم اسلام کا کل اس کے آج سے زیادہ بہتر ہوگا حتی کہ امریکہ بھی دوسرے ممالک بشمول اسلامی ریاستوں کو نہیں دھمکا سکتا۔

یہ بات قابل ذکر ہے کہ تہران میں منعقدہ 35ویں عالمی قرآنی مقابلوں کا اختتام ہوگیا جس میں ایرانی قاری اور حافظ نے پہلی پوزیشن اپنے نام کرلیا۔/۹۸۹/ف۹۴۰/